

REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 944-15/19-01/1

URBROJ: 2186-06-01/19-68

Petrijanec, 31. siječnja 2019.

Na temelju članka 35. stavka 2. Zakona o vlasništvu i drugim stvarnim pravima (»Narodne novine«, broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15 i 94/17) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), Općinsko vijeće Općine Petrijanec na 15. sjednici održanoj dana 31. siječnja 2019. godine, donosi

**ODLUKU**

**o davanju u zakup i korištenje javnih površina u vlasništvu Općine Petrijanec**

1. **OPĆE ODREDBE**

Članak 1.

Ovom Odlukom određuje se: Povjerenstvo za zakup javnih površina Općine Petrijanec, uvjeti i način davanja u zakup odnosno korištenje javnih površina u vlasništvu Općine Petrijanec, visina i naplata zakupnine odnosno poreza na korištenje javnih površina, uvjeti prestanka i otkaza zakupa odnosno korištenja javne površine, održavanje javnih površina, nadzor i upravne mjere.

Javnim površinama, u smislu ove Odluke, smatraju se zemljišta unutar građevinskoga područja u vlasništvu Općine Petrijanec koje se koristi za javnu uporabu (javne zelene površine, trgovi, parkovi, igrališta i javno - prometne površine).

Članak 2.

Zakup i korištenje javne površine ostvaruje se postavljanjem privremenog objekta na javnu površinu odnosno zakupom dijela javne površine te plaćanjem zakupnine ili poreza na korištenje javne površine Općini Petrijanec.

Članak 3.

Javne površine mogu se dati u zakup i drugo korištenje, i to za:

* postavljanje kioska u kojem se prodaju prehrambeni i neprehrambeni proizvodi i pružaju jednostavne ugostiteljske usluge
* postavljanje štandova, stolova i klupa za uličnu prodaju, prezentaciju proizvoda i pružanje usluga
* postavljanje uslužne naprave za pripremu i prodaju jednostavnih slastica (palačinke, fritule, kokice, kukuruz, sladoled iz automata i sl.)
* postavljanje naprava za zabavu predviđenih za zabavu djece i odraslih (vrtuljak, gumeni tobogani, automobili na baterije i sl.)
* postavljanje ugostiteljskih terasa
* obavljanje prodaje putem pokretne trgovine.

1. **POVJERENSTVO ZA ZAKUP JAVNIH POVRŠINA OPĆINE PETRIJANEC**

Članak 4.

Povjerenstvo za zakup javnih površina Općine Petrijanec (u daljnjem tekstu: Povjerenstvo) ima predsjednika i dva (2) člana koje imenuje načelnik Općine Petrijanec.

Zadaci Povjerenstva su provođenje javnog natječaja za zakup javne površine i donošenje zapisnika o provedenom javnom natječaju.

1. **UVJETI I NAČIN DAVANJA U ZAKUP I KORIŠTENJE JAVNIH POVRŠINA U VLASNIŠTVU OPĆINE PETRIJANEC**

Članak 5.

Javne površine daju se u zakup ili na korištenje na temelju javnog natječaja ili neposrednom pogodbom putem zahtjeva. Javnim natječajem ponude se prikupljaju pismenim putem.

Javni natječaj obavezno se raspisuje radi davanja u zakup javnih površina za postavljanje kioska za razdoblje od najmanje 1 godine do najviše 5 godina.

Za ostale namjene javna površina se daje na korištenje putem neposredne pogodbe putem zahtjeva za razdoblje do najviše 1 godine.

Načelnik Općine Petrijanec može sadašnjem zakupcu javne površine iz stavka 2. ovog članka, a koji u potpunosti i na vrijeme izvršava sve financijske obveze prema Općini Petrijanec, prije isteka roka na koji je ugovor o zakupu sklopljen, ponuditi sklapanje novog ugovora o zakupu.

Ako sadašnji zakupnik ne prihvati ponudu iz stavka 4. ovog članka u roku od 30 dana, načelnik može raspisati javni natječaj za davanje u zakup javne površine.

Članak 6.

Javni natječaj za davanje javnih površina u zakup raspisuje načelnik. Tekst javnog natječaja objavljuje se na oglasnoj ploči Općine Petrijanec, internetskoj stranici Općine Petrijanec, a može se objaviti i u dnevnom tisku i u »Narodnim novinama«.

Članak 7.

Tekst javnog natječaja sadrži:

1. oznaku lokacije
2. namjenu i vrijeme na koje se lokacija dodjeljuje
3. odredbu da pravo sudjelovanja u javnom natječaju imaju pravne i fizičke osobe s registriranom gospodarskom djelatnošću na području Republike Hrvatske
4. početni iznos zakupnine
5. iznos jamčevine i broj računa na koji se ona uplaćuje
6. vrijeme i mjesto otvaranja pismenih ponuda
7. rok do kojeg se može podnijeti pisana ponuda za učešće u javnom natječaju
8. odredbu da je punomoćnik natjecatelja dužan najkasnije do održavanja javnog otvaranja ponuda Povjerenstvu dostaviti punomoć za zastupanje (za fizičke osobe punomoć ovjerenu od javnog bilježnika, a za pravne osobe punomoć potpisanu od zakonskog zastupnika), ako natjecatelj nije u mogućnosti osobno prisustvovati javnom otvaranju ponuda
9. mjerilo za izbor najpovoljnije ponude
10. dokaze koji se moraju priložiti uz ponudu sukladno članku 8. ove Odluke
11. naziv i adresu tijela kojemu se ponude podnose
12. odredbu da se ponuda ponuditelja za kojeg je utvrđeno da ima dugovanja po bilo kojoj osnovi prema Općini neće razmatrati
13. odredbu da je najpovoljniji ponuđač dužan najkasnije u roku od 15 dana od dana donošenje Odluke o zakupu sklopiti ugovor o zakupu i preuzeti na korištenje javnu površinu
14. druge posebne uvjete za sudjelovanje u javnom natječaju.

Članak 8.

Pisana ponuda za sudjelovanje u javnom natječaju mora sadržavati:

1. osnovne podatke o pravnoj ili fizičkoj osobi s registriranom djelatnosti koja se natječe

2. oznaku lokacije za koju se daje ponuda na javni natječaj

3. izvornik ili ovjereni preslik rješenja o upisu u sudski registar za pravne osobe, izvornik ili ovjereni preslik obrtnice, izvadak iz obrtnog registra za fizičku osobu te izvornik ili ovjereni preslik rješenja o registraciji za udruge građana, registrirane poljoprivrednike ili samostalne umjetnike

4. potvrdu o nepostojanju duga prema Općini Petrijanec kao i obveze prema pravnoj osobi u vlasništvu Općine Petrijanec

5. iznos ponuđene zakupnine

6. izjavu da prihvaća sve uvjete javnog natječaja.

Članak 9.

Ponude za javni natječaj dostavljaju se na adresu: Općina Petrijanec, Vladimira Nazora 157, 42206 Petrijanec, u zatvorenoj omotnici s naznakom »Za javni natječaj - ne otvaraj« preporučenom pošiljkom ili neposrednom dostavom u Jedinstveni upravni odjel Općine Petrijanec.

Rok za podnošenje ponuda za javni natječaj je 8 (osam) dana od dana njegova objavljivanja.

Članak 10.

Otvaranje ponuda i odabir najpovoljnijih ponuđača provodi Povjerenstvo. Otvaranju ponuda mogu prisustvovati natjecatelji koji su podnijeli pismene ponude.

Povjerenstvo ne razmatra nepotpune, nepravovaljane i neprecizne ponude niti ponude sudionika javnog natječaja koji nisu podmirili sve svoje financijske obaveze prema Općini Petrijanec.

Prije početka otvaranja pismenih ponuda, predsjednik Povjerenstva upoznaje prisutne o uvjetima i postupku otvaranja ponuda. Potrebno je za svaku pojedinu ponudu utvrditi da li je potpuna, jasna i dana od osobe koja može sudjelovati u javnom natječaju.

Članak 11.

Povjerenstvo razmatra valjane ponude, utvrđuje pravo prvenstva i predlaže načelniku donošenje odluke o izboru najpovoljnijeg ponuditelja.

Članak 12.

Ponuditeljima koji nisu izabrani za najpovoljnijeg ponuditelja jamčevina će se vratiti uplatom na račun ponuditelja najkasnije u roku od 45 dana od dana odabira najpovoljnijeg ponuditelja.

Ponuditelju čija je ponuda utvrđena kao najpovoljnija, odnosno koji ponudi najveći iznos, uplaćena jamčevina uračunava se u zakupninu za lokaciju.

Ako ponuditelj čija je ponuda najpovoljnija ne sklopi ugovor o zakupu u roku od 15 (petnaest) dana od dana postavljene obavijesti na oglasnoj ploči Općine te internetskoj stranici Općine Petrijanec da je izabran za najpovoljnijeg ponuditelja, nema pravo na povrat uplaćene jamčevine, a Povjerenstvo može izabrati drugu po redu najpovoljniju ponudu, a načelnik može poništiti javni natječaj za tu lokaciju i/ili raspisati novi javni natječaj.

Članak 13.

Radi davanja javne površine na korištenje neposrednom pogodbom, zainteresirane pravne ili fizičke osobe moraju uputiti pismeni zahtjev koji sadržava:

* podatke o podnositelju zahtjeva
* namjena - djelatnost i dokaz o pravu obavljanja djelatnosti
* oznaka javne površine za koju se upućuje zahtjev
* vrijeme korištenja javnom površinom.

Članak 14.

Odluku o davanju javne površine neposrednom pogodbom donosi načelnik. Načelnik će odbiti zahtjev za zakup javne površine fizičkim i pravnim osobama koje nisu podmirile sve dospjele financijske obveze prema Općini.

Članak 15.

Za korištenje javne površine u smislu stavka 2. članka 5. načelnik sklapa Ugovor o zakupu na rok od 1 do najviše 5 godina.

Za korištenje javne površine u smislu stavka 3. članka 5. Jedinstveni upravni odjel Općine Petrijanec donosi Rješenje o plaćanju poreza na korištenje javne površine na rok do najviše 1 godine.

Članak 16.

Ugovor o zakupu sklapa u ime Općine načelnik, u pisanom obliku i osobito sadrži:

1. podatke o ugovornim stranama
2. podatke o javnoj površini (lokacija, površina i namjena)
3. naziv ili opis objekta koji se postavlja
4. djelatnost koja će se obavljati
5. rok na koji se ugovor zaključuje
6. iznos zakupnine, način plaćanja, rok plaćanja
7. odredbu da se Ugovor sklapa kao ovršna isprava u smislu Ovršnog zakona koji mora biti solemniziran kod javnog bilježnika
8. rok predaje javne površine
9. zabrana davanja javne površine u podzakup
10. odredbe o prestanku zakupa, obvezi uklanjanja objekta ili naprave s javne površine i dovođenje lokacije u prvobitno stanje
11. odredbe o otkazu i otkaznim rokovima
12. mjesto i vrijeme sklapanja ugovora i potpis ugovornih strana.
13. **VISINA I NAPLATA ZAKUPNINE ODNOSNO POREZA NA KORIŠTENJE JAVNIH POVRŠINA**

Članak 17.

Visina godišnje naknade utvrđuje se na temelju najpovoljnije ponude (najveći ponuđeni iznos) postignute u javnom natječaju.

Zakupnik je za korištenje javne površine obvezan zakupodavcu plaćati zakupninu sukladno sklopljenom Ugovoru o zakupu.

Za korištenje javnih površina iz članka 5. stavak 3. plaća se porez na korištenje javnih površina sukladno Odluci o općinskim porezima.

1. **PRESTANAK ZAKUPA**

Članak 18.

Ugovor o zakupu prestaje:

1. istekom vremena na koji je sklopljen
2. otkazom ili raskidom ugovora, kao posljedica nepridržavanja odredbi ugovora ili sporazumno
3. smrću zakupnika, odnosno prestankom pravne osobe ako nasljednici, odnosno pravni slijednici ne zatraže pravodobno potvrdu zakupa.

Odredbe članka 18. stavka 1. vrijede i na odgovarajući način se primjenjuju i na izdano Rješenje o plaćanju poreza na korištenje javne površine.

Članak 19.

Općina Petrijanec može otkazati ugovor o zakupu i prije isteka roka zakupa ako zakupnik:

1. krši odredbe općinskih odluka koje se odnose na javnu površinu
2. ne koristi zakup javne površine ili ga koristi za svrhe za koje mu nije dana
3. bez odobrenja izvrši na javnoj površini radnje koje nisu predviđene u ugovoru o zakupu
4. neuredno plaća zakupninu
5. ne održava javnu površinu s obzirom na način predviđen u ugovoru o zakupu
6. ugovorenu javnu površinu izda u zakup trećoj osobi
7. izgubi pravo obavljanja poslovne djelatnosti koja je predmetom ugovora o zakupu.

Odredbe iz članka 19. stavak 1. vrijede i na odgovarajući način se primjenjuju i na izdano Rješenje o plaćanju poreza na korištenje javne površine.

Članak 20.

Ako Općina Petrijanec otkaže ugovor o zakupu ili poništi Rješenje o plaćanju poreza na korištenje javne površine, iz razloga navedenih u članku 19. ove Odluke, zakupnik nema pravo tražiti zamjensku lokaciju niti naknadu štete.

1. **ODRŽAVANJE JAVNIH POVRŠINA**

Članak 21.

Javne površine koje nisu dane u zakup ili na korištenje održava Općina Petrijanec sukladno posebnoj odluci Općinskog vijeća.

Javne površine koje su dane u zakup ili na korištenje održava zakupnik, odnosno korisnik.

Javne površine i objekte koje se na njoj nalaze zakupnik, odnosno korisnik obvezan je održavati u uzornom redu i čistoći, ne narušavajući njihov izgled i namjenu.

Možebitno građevinsko i drugo uređenje javne površine obavlja zakupnik odnosno korisnik uz prethodnu pismenu suglasnost zakupodavca.

Zakupnik nema pravo na povrat sredstava uloženih u uređenje javne površine.

Javna površina uređena na način opisan u stavku 4. ovog članka, ostaje u takvom obliku vlasništvo zakupodavca i nakon prestanka ugovora o zakupu ili rješenja o plaćanju poreza na korištenje javne površine.

1. **NADZOR I UPRAVNE MJERE**

Članak 22.

Nadzor provedbe ove Odluke obavlja komunalno redarstvo (u daljnjem tekstu: komunalni redar - referent).

Komunalni redar - referent će rješenjem naložiti zakupniku odnosno korisniku javne površine bezuvjetan prestanak korištenja javnom površinom kad:

1. korisnik nema zaključen ugovor o zakupu ili mu nije izdano rješenje o plaćanju poreza na korištenje javne površine ili kad je vrijeme na koje je sklopljen ugovor odnosno izdano rješenje isteklo
2. se zakupnik odnosno korisnik koristi javnom površinom protivno zaključenom ugovoru odnosno izdanom rješenju.

Članak 23.

U slučajevima iz članka 22. ove Odluke zakupnik odnosno korisnik dužan je u roku od 8 dana ukloniti pokretni objekt ili prestati s korištenjem javne površine, a javnu površinu predati u posjed Općini Petrijanec slobodne od osoba i stvari, u stanju u kakvu je bila prije početka korištenja, ako ugovorom ili rješenjem, nije drukčije određeno.

Ako vlasnik sam ne ukloni pokretni objekt o njegovu će ih trošku nakon donesenog rješenja ukloniti Općina, putem treće osobe.

Članak 24.

Žalba protiv rješenja iz članka 23. ove Odluke ne odgađa izvršenje rješenja.

Članak 25.

Ova Odluka stupa na snagu osmog dana od dana objave u »Službenom vjesniku Varaždinske županije«.

Potpredsjednik Općinskog vijeća

Roman Strelec, v. r.